ยอดรูดปรื๊ดเดือนพ.ย.เพิ่ม7%
ความต้องการใช้จ่ายยังสูง ธปท.เผยยอดใช้จ่ายบัตรเครดิตเดือน พ.ย.เพิ่ม 7%
9 ม.ค. 2559

ความต้องการใช้จ่ายยังสูง ธปท.เผยยอดใช้จ่ายบัตรเครดิตเดือน พ.ย.เพิ่ม 7%
ธนาคารแห่งประเทศไทย (ธปท.) รายงานยอดการใช้จ่ายผ่านบัตรเครดิต ณ สิ้นเดือน พ.ย. 2558 ที่ผ่านมาว่า ทั้งระบบมีการใช้จ่ายผ่านบัตรเครดิตทั้งสิ้น 1.45 แสนล้านบาท เพิ่มขึ้น 9,695 ล้านบาท หรือ 7.15% เมื่อเทียบกับระยะเดียวกันปีก่อนหน้าที่มียอดใช้จ่าย 1.36 แสนล้านบาท เป็นการเพิ่มขึ้นตามความต้องการใช้จ่ายของผู้บริโภคในสินค้าจำเป็น เพราะครัวเรือนรายได้ปานกลางส่วนใหญ่ยังระมัดระวังการใช้จ่าย เนื่องจากยังไม่มั่นใจทิศทางเศรษฐกิจในระยะต่อไปมากนัก
ยอดดังกล่าวแบ่งเป็น การใช้จ่ายในประเทศ 1.21 แสนล้านบาท เพิ่มขึ้นจากระยะเดียวกันปีก่อนหน้า 7,945 ล้านบาท หรือ 7.05% การใช้จ่ายในต่างประเทศ 9,091 ล้านบาท เพิ่มขึ้นเมื่อเทียบกับระยะเดียวกันปีก่อนหน้า 915 ล้านบาท หรือ 11.20% และการกดเงินสดผ่านบัตรเครดิต 1.56 หมื่นล้านบาท เพิ่มขึ้นจากระยะเดียวกันปีก่อนหน้า 833 ล้านบาท หรือ 5.64%
ทั้งนี้ ทั้งระบบมีจำนวนบัตรเครดิตรวม 21.59 ล้านใบ เพิ่มขึ้นจากระยะเดียวกันปีก่อนหน้า 1.41 ล้านใบ หรือ 7% โดยมียอดสินเชื่อคงค้างทั้งสิ้น 3.12 แสนล้านบาท เพิ่มขึ้นจากระยะเดียวกันปีก่อนหน้า 1.86 หมื่นล้านบาท หรือ 6.35%
อย่างไรก็ดี หากพิจารณายอดใช้จ่ายผ่านบัตรเครดิตเดือน พ.ย. 2558 ยังเพิ่มขึ้นจากเดือนก่อนหน้าที่ 8,660 ล้านบาท หรือเพิ่ม 6.34% แบ่งเป็น การใช้จ่ายในประเทศเพิ่มขึ้น 9,921 ล้านบาท หรือ 9% การกดเงินสดล่วงหน้าผ่านบัตร 13 ล้านบาท เพิ่มขึ้น 0.09% ส่วนการใช้จ่ายในต่างประเทศลดลง 1,275 ล้านบาท หรือ 12.3% คาดว่าการลดลงส่วนหนึ่งเกิดจากเงินบาทอ่อนค่าลงตามทิศทางสกุลเงินในภูมิภาคและเงินหยวนของจีนในช่วงนั้น
นอกจากนี้ ธปท.ยังรายงานยอดใช้สินเชื่อส่วนบุคคล ณ สิ้นเดือน พ.ย. 2558 ว่า มีผู้ใช้บัญชีสินเชื่อทั้งสิ้น 12.8 ล้านบัญชี เพิ่มขึ้นจากระยะเดียวกันปีก่อนหน้า 9.64 แสนล้านบาท หรือ 8.15% โดยในจำนวนนี้มียอดสินเชื่อคงค้างรวม 3.25 แสนล้านบาท เพิ่มขึ้น 1.22 หมื่นล้านบาท หรือ 3.9% ซึ่ง 1.6 แสนล้านบาท เป็นยอดสินเชื่อคงค้างของธนาคาร และอีก 1.65 แสนล้านบาทเป็นของนันแบงก์